Nekaldiaren triptikoa (Lekeitio)

Pasioaren triptikoa arte flandriarreko erliebe bat da, erretaula bat, Lekeitioko basilikako Kapera Santuan gordea. 1505. urtean datatu da. Lana 2008an zaharberritu zen. Basilikako erretaula nagusi bikainaren kontrapuntu estetiko eta estilistikoa suposatzen du. Inportazioko artelana izanik, Bizkaia eta Herbehereen artean izandako harremanen garrantziaren lekuko historiko garbia da.

 Deskribapena 
Jesus Nazaretekoaren Nekaldiko era Gurutziltzaketakoa eszenaz osatua dago: Zigorkatzea edo Ecce Homo irudikapen bat, Kalbarioko bidea, Gurutziltzaketa, Gurutzetik eraistea eta Piztuera. Konposizio trinkoko erliebeetan zizelkatutako eszenak dira, narrazio bokazio irmoarekin, eta eszena bakoitza drosel aberats batez estalia.

Flandriako erretaulisten ekoizpenean ohiko xehetasunak ageri dira, adibidez, iltze-poltsa, soldaduen iseka (mihia ateratzea edo atzetik soinekoa zapaltzea), Gurutziltzatzearen konposizioa pertsonaia ugarirekin, horietako asko zamarien gainean, txakurra zaunka eta Mariaren zorabioa lehen planoan.

Erretaulak gorputz bakarra dauka, erdiko kale indartuarekin eta albokoak bitan banatuta. Erretaularen egitura-antolamendua zulatutako drosel bikainek markatzen dute; hauen trazeria zehatzak alboko kaleetako tabernakuluak eta erdiko kaleko erremate hirukoitza osatzen ditu. Erretaularen alde banatan pilareak daude landare-apainduraz eta pinakulu lirainez; erdiko kalearen altuera harrapatzen dute, multzoaren egitura-konposizioa enmarkatuz eta azpimarratuz. Arkutxo fneko gailurreriak biribiltzen du erretaularen apaindura.

Erretaularen egikera estilistikoa bateratua da, egikera dotore eta landu bati dagokiona, eta pertsonaia eta eszenen karakterizazio eta giroketa aberatsa daukana. Estiloak gotiko eta Pizkundekoaren arteko trantsizio-ezaugarriak azaltzen ditu, nahiz eta zeharo gotikoak diren espresionismoa eta zentzu narratzailea nabarmentzen den.

Erretaulan neurri handi batean mantentzen da polikromia gotikoa, urrea eta okreak dira nagusi gorri eta urdinen ukituekin, eta anatomien haragi argiak animatu egiten dute.
erdian|thumb|480x480px

 Erreferentziak 

 Bibliografia 

 V de Urquiza, Iglesia Parroquial de Santa María de Lekeitio ISBN 84-611-1741-7, BI 1878-06.
 J. Muñiz, Guía del Patrimonio Religioso de Lekeitio, ISBN 978-84-87002-32-8, VI-255/08.

 Kanpo estekak 

Kategoria:Lekeitioko Basilika
Kategoria:Euskal Herriko erretaula flandestarrak
Kategoria:1505eko eskulturak